
N A R V A    L I N N A V O L I K O G U

OTSUS

	Narva
	....................... 2023. a nr .......... 


Narvas Linda tn 4 kinnistu mõttelise osa ostueesõiguse kasutamine

1. Asjaolud ja menetluse käik

14.09.2023 saabus Narva Linnavalitsuse Linnamajandusametile Narva notar Sergei Nikonovilt teade, millest nähtub, et 13.09.2023.a. on AR City OÜ (registrikood 14426955) ja Tema Ehitus OÜ (11644686) sõlminud kinnistu mõttelise osa müügipingu ja asjaõiguslepingu. Eelnimetatud lepinguga müüdi Tema Ehitus OÜ-le Narvas Linda tn 4 asuva kinnistu 590/3704 suurune mõtteline osa (katastritunnus 51101:001:0910, pindala 3704 m2, maa sihtotstarve ärimaa) koos selle olulise osa ja päraldistega. Kinnistu mõttelise osa müügileping ja asjaõigusleping on registreeritud notari ametitegevuse raamatus registri nr 3717 all. Kinnistu oluliseks osaks on kuuekorruseline büroohoone (ehitisregistrikood 118001393) ehitusaluse pinnaga 1009,0 m2, Narva linna kaasomandis on antud kinnistu 3114/3704 suurune mõtteline osa.
Lepingupooled avaldasid kinnistu 590/3704 suuruse mõttelise osa harilikuks väärtuseks 80 000 eurot. 
Kinnistu suhtes kehtivad järgmised kitsendused: isiklik kasutusõigus tehnovõrgu või rajatiste seadmiseks tähtajaga 50 aastat AS Gaasivõrgud (registrikood 12503841) kasuks 12.05.2009 sõlmitud lepingu järgi. 

Narva linna ostueesõiguse kasutamist arutati Narva Linnavalitsuse linnavarakomisjoni 14.09.2023 koosolekul (protokoll nr 5.3.1-6/22-2023), kus otsustati: 

1. Soovitada Narva Linnavalitsuse Linnamajandusametil rakendada ostueesõigust AR City OÜ kuuluva kinnistu asukohaga Narva, Linda tn 4, 590/3707 suuruse mõttelise osa suhtes seoses sellega, et kaasomandi olemasolu takistab Narva linnal  Linda 4 väljaarendamist ja raskendab EL (Euroopa Liidu) fondidest rahavahendite taotlemist 

2. Narva Linnavalitsuse Linnamajandusametil teavitada Narva notarit Sergei Nikonovi punktis 1 nimetatud otsusest.

3. Valmistada ette volikogu otsuse eelnõu ja esitada linnavalitsuse istungile protokollilise otsuse vastuvõtmiseks.
Kinnistu asukohaga Linda 4, Narva on kaasomandis, kusjuures Narva linn on 3114/3704 mõttelise osa omanik ja Tema Ehitus OÜ (registrikood 11644686) 590/3704 mõttelise osa omanik. Kaasomanikul on teise kaasomaniku poolt võõrandatava kaasomandi osa suhtes ostueesõigus. Asjaõigusseaduse § 257 lg 4 kohaselt omaniku ning ostueesõigusega isiku vahelisele suhtele kohaldatakse võlaõigusseaduses ostueesõiguse kohta sätestatut, kui käesolevas seaduses ei ole sätestatud teisiti. Võlaõigusseaduse § 244 lg 3 kohaselt asja suhtes ostueesõigust omav isik võib ostueesõigust teostada, kui müüja on sõlminud ostjaga müügilepingu. Ostueesõigust saab teostada ka muu tasulise võõrandamise korral. 
Praegusel juhul seoses kinnistu mõttelise osa võõrandamisega Tema Ehitus OÜ-le on Narva linnal võõrandatava mõttelise osa ostueesõigus. 

Selleks, et kinnisasja või kinnisasja kaasomandi mõttelise osa omandiõigus läheks tehingulise omandamise teel ühelt isikult teisele üle, peaksid esinema ostueesõiguse kohta sätestatud eeldused. Kehtivast müügilepingust tuleneb ostjale (ostueesõiguslasele) õigus nõuda müüjalt asjaõiguslepingu tekkimise eelduseks olevat tahteavaldust ja nõusolekut selleks, et kanda ostja kinnisasja (või ka kinnisasja kaasomandi mõttelise osa) omanikuna kinnistusraamatusse. Ostja (ostueesõiguslane) ei saa nõuda omandiõiguse saamise eelduseks olevaid tahteavaldusi isikult, kes müüjalt ostueesõigusega koormatud kaasomandi mõttelise osa omandas. Küll aga saab ostja (ostueesõiguslane) nõuda nimetatud isikult kinnistusraamatu omanikukande kustutamise eelduseks olevat tahteavaldust, kui ostueesõigusel on asjaõiguslik toime (vt RKTKo asjas 2-16-14960). Kui ostueesõigusega isikul tuleb vastavalt AÕS §-le 261¹ tasuda ostuhind ostjale või ostja õigusjärglasele, vabaneb ta AÕS § 261² järgi kohustusest tasuda ostuhind müüjale. AÕS §-de 261¹ ja 261² eesmärk on reguleerida kinnistu müüja, esialgse ostja ja ostueesõigusega isiku vahelisi võlaõiguslikke suhteid nii, et ostuhind oleks võimalik tasuda ühe makse kaudu. Tegemist on erinormidega üldregulatsiooni suhtes, mille kohaselt on müügilepingu pooltel õigused ja kohustused üksnes üksteise suhtes. (RKTKo asjas 2-16-9483 p 16). 

Arvestades eeltooduga peab kaasomanik ostueesõiguse kasutamiseks tegema vastavasisulise taheavalduse ostueesõiguse teostamiseks, millega kaasneb ostueesõiguse teostaja kohustus tasuda võõrandamislepingu järgne ostuhind müüjale (juhul, kui ostueesõiguse teostamise päeval ostuhind ei ole müüjale tasutud) või ostjale (juhul, kui ostueesõiguse teostamise päeva seisuga on ostuhind ostjalt müüjale tasutud). Notari poolt esitatud 13.09.2023. a kinnistu mõttelise osa müügilepingu ja asjaõiguslepingu p 4.2. kohaselt  ostja  palub hoiustada  raha summas 80 000 eurot lepingu tõestava notari notarikontole. Nimetatud rahasumma hoiustatakse notarikontol lepingu eseme müügihinna tasumise kohustuse kohase täitmise tagamiseks. Hoiustatud raha makstakse välja lepingu eseme müüjale või müüja poolt müügilepingus nimetatud isikule. Lähtudes kinnistusraamatu andmetest on ostja kantud kaasomanikuna kinnistusraamatusse, mis annab alust eeldada, et ostuhind tuleb tasuda ostjale s.o Tema Ehitus OÜ-le. 
Narva Linnavolikogu 21.06.2005 määruse nr 20 „Linnavara eeskiri“ § 34 lg 1 kohaselt tasu eest linnavara omandamise otsuse võtab vastu linnavolikogu – kinnisvara ja vallasvara suhtes, mille maksumus on 64 000 eurot ja üle. Ostueesõiguse teostamiseks tahteavalduse esitamine toob kaasa teise kaasomaniku omandis oleva kinnistu mõttelise osa omandamise Narva linnale ja kohustuse tasuda mõttelise osa esialgsele ostjale 80 000 eurot. Ostuhinna suurust arvestades on ostueesõiguse teostamise avalduse esitamine linnavolikogu pädevuses. 

Praegu võib eeldada, et ostueesõiguse teostamisega seotud hüvitise saamiseks on õigustatud Tema Ehitus OÜ, kuid see asjaolu saab selgeks alles pärast ostueesõiguse teostamise avalduse esitamist Narva linna poolt. Seoses sellega puudub võimalus näidata otsuse resolutsioonis isikut, kellele konkreetselt hüvitis välja makstakse. Seepärast sõnastatakse otsuse p 3.2. selliselt, et hüvitis makstakse välja selleks õigustatud isikule ja õigustatud isik määratakse kindlaks pärast ostueesõiguse teostamiseks tahteavalduse tegemist lähtudes sellest, kas ostuhind 13.09.2023.a kinnistu mõttelise osa müügilepingu ja asjaõiguslepingu p 4.2 alusel on müüjale tasutud või mitte. 
Ostueesõiguse teostamine on linna huvides, võttes arvesse järgmist. Praegu on linna ja kaasomaniku vahel olemas kokkulepe kinnistu oluliseks osaks oleva hoone kasutamisviisi kohta. See kokkulepe ei ole kinnistusraamatusse kantud. Seoses sellega juhul, kui kaasomanik hakkab nõudma kasutusviisi ümbervaatamist, siis peab olema sõlmitud uuega omanikuga kokkulepe eespool nimetatud hoone kasutusviisi kohta. Samuti on linn huvitatud oma kinnistu/hoone osa arendamisest. Juhul, kui selleks kavatsetakse kasutada riigitoetusi, siis riik ei toeta hoonete arendamist, mis on linna ja eraisiku kaasomandis. Kinnistu kaasomaniku olemasolu raskendab ka vara arendamist linna arvel, kuna asjaõigusseaduse § 72 lg 4 kohaselt kaasomanik võib teha ilma teise kaasomaniku nõusolekuta üksnes vara säilitamiseks vajalikud kulud ja kulude tegemise järgselt nõuda nende hüvitamist. Vara arendamisele suunatud kulusid aga ei tohi teha ilma teise kaasomaniku nõusolekuta või nõuda nende hüvitamist. Lähtudes sellest on linna huvides teostada ostueesõigus ja saada kinnistu tervikuna linna omandisse. 
2. Õiguslikud alused

2.1. Vastavalt asjaõigusseaduse (AÕS) § 73 lg-le 1 kaasomanik  võib temale kuuluva mõttelise osa ühises asjas võõrandada, pärandada, pantida või seda muul viisil käsutada. Sama paragrahvi lg 2 kohaselt kinnisasja mõttelise osa müümisel isikule, kes ei ole kaasomanik ega seaduse järgi eesõigustatud, on teistel kaasomanikel müüdava mõttelise osa ostu eesõigus.

2.1. AÕS § 257 lg 4 kohaselt omaniku ning ostueesõigusega isiku vahelisele suhtele kohaldatakse võlaõigusseaduses ostueesõiguse kohta sätestatut, kui käesolevas seaduses ei ole sätestatud teisiti.
2.3. Võlaõigusseaduse (VÕS) § 249 lg 1 kohaselt müüja peab ostueesõigust omavale isikule viivitamata teatama ostjaga sõlmitud müügilepingust ja selle sisust. Sama paragrahvi lg 2 kohaselt, kui müügileping on sõlmitud kirjalikus vormis, peab müüja ostueesõigust omava isiku nõudmisel esitama talle lepingu. Sama paragrahvi lg 3 kohaselt müüja teatamiskohustus loetakse täidetuks ka siis, kui lepingust ja selle sisust teatab või lepingu esitab ostueesõigust omavale isikule ostja.
2.4. VÕS § 250 kohaselt võib kinnisasjade puhul ostueesõigust teostada kahe kuu jooksul pärast käesoleva seaduse §-s 249 nimetatud teate saamist..

2.5. AÕS § 261¹ lg 2 kohaselt pärast ostueesõigusega isiku omanikuna kinnistusraamatusse kandmist võib ostja keelduda kinnisasja üleandmisest, kuni talle hüvitatakse tema poolt tasutud ostuhind.

2.6. Narva Linnavolikogu 21.06.2005 määruse nr 20 „Linnavara eeskiri“ § 34 lg 1 kohaselt tasu eest linnavara omandamise otsuse võtab vastu linnavolikogu – kinnisvara ja vallasvara suhtes, mille maksumus on 64 000 eurot ja üle. 

2.7. Lähtudes eeltoodust on ostueesõiguse teostamise avaldus suunatud  590/3704 suuruse mõttelise osa omandamisele linna poolt ja tehingu maksumust arvestades on ostueesõiguse teostamine Narva Linnavolikogu pädevuses. 
3. Otsus

3.1 Kasutada Narvas Linda tn 4 asuva kinnistu 590/3704 suuruse mõttelise osa (katastritunnus 51101:001:0910, pindala 3 704 m2, maa sihtotstarve ärimaa) ostueesõigust.
3.2. Ostueesõiguse kasutamisega kaasnev hüvitis summas 80 000 (kaheksakümmend tuhat) eurot tasuda isikule, kes on õigustatud hüvitise saamiseks. 
3.3. Ette näha Narva linna eelarves Narvas Linda tn 4 asuva kinnistu 590/3704 suuruse mõttelise osa ostmiseks summa 80 000 eurot. 

3.4. Volitada Narva linnapead või tema volitatud isikut allkirjastama ostueesõiguse teostamise avaldust ja tegema kõik muud ostueesõiguse teostamiseks vajalikud toimingud ning esitama kõik dokumendid, mis on vajalikud Narva linna kandmiseks kinnistusraamatusse käesoleva otsuse p-s 3.1. nimetatud vara omanikuna. 
4.  RAKENDUSSÄTTED

4.1. Narva Linnavalitsusel teavitada Narva notar Sergei Nikonovi, AR City OÜ-d (registrikood 14426955) ja Tema Ehitus OÜ-d (registrikood 11644686)  vastuvõetud otsusest.
4.2. Otsus jõustub seadusega sätestatud korras.
4.3. Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.
Irina Janovitš
Linnavolikogu esimees


